Ziua Mondială a Donatorului de Sânge, marcată la Bucureşti printr-un amplu eveniment dedicat celor care salvează vieţi
˜ Peste 62.000 de donări au fost realizate în 2025 la Centrul de Transfuzie Sanguină al Municipiului București 
˜ Fiecare donare poate salva până la trei vieți
Capitala a îmbrăcat culoarea solidarității duminică seară, pe 14 iunie, când zeci de instituții publice, clădiri emblematice și organizații private s-au iluminat în roșu pentru a marca Ziua Mondială a Donatorului de Sânge. Evenimentul, organizat de Centrul de Transfuzie Sanguină al Municipiului București (CTSMB), a adus în prim-plan rolul esențial al donatorilor voluntari, oamenii care, printr-un gest simplu și altruist, contribuie în fiecare zi la salvarea unor vieți. Manifestările din acest an au avut loc sub tema stabilită de Organizația Mondială a Sănătății - ”O picătură de umanitate. Donează sânge. Salvează vieți.” - un mesaj care subliniază faptul că sângele nu poate fi produs artificial, iar fiecare unitate recoltată reprezintă o șansă la viață pentru pacienții aflați în situații critice.
Carmen ISTRATE
Evenimentul de duminică a avut loc într-un context încurajator pentru sistemul transfuzional din Capitală. Potrivit datelor prezentate de CTSMB, în 2025 au fost înregistrate 62.000 de donări de sânge, cu aproximativ 2.000 mai multe decât în anul precedent.
Totodată, numărul donatorilor unici a crescut la 44.565, comparativ cu 43.415 în 2024. De asemenea, în cursul anului trecut au fost organizate și 163 de sesiuni mobile de colectare, semn că eforturile de apropiere a donării de comunitate continuă să dea rezultate.
Toate aceste cifre confirmă o tendință pozitivă și arată că tot mai mulți români conștientizează importanța donării regulate de sânge. CTSMB - cel mai mare centru de transfuzie din România - deservește în prezent peste 70 de spitale publice și private din București și zona metropolitană, iar pe lângă sediul central, activitatea de recoltare se desfășoară și în două puncte fixe - la Spitalul Universitar de Urgență și la Spitalul de Urgență ”Prof. Dr. Dimitrie Gerota”.

Donarea de sânge face diferența dintre viață și moarte
În centrul mesajului transmis de organizatorii evenimentului de duminică s-a aflat ideea că fiecare donare contează. Sângele este indispensabil în intervențiile chirurgicale complexe, în tratamentul pacienților oncologici, în cazul victimelor accidentelor rutiere, al pacienților cu boli hematologice sau în situații de urgență și dezastre. Directorul Centrului de Transfuzie Sanguină al Municipiului București, dr. Lucia Grijac, a transmis recunoștința sa pentru toți donatorii și a evidențiat rolul vital pe care aceștia îl au în funcționarea sistemului medical: ”Donarea de sânge este una dintre cele mai eficiente și sigure modalități prin care fiecare dintre noi poate contribui direct la salvarea de vieți. Sângele donat este esențial în tratamentul pacienților cu afecțiuni oncologice, în intervențiile chirurgicale complexe, în sprijinul victimelor accidentelor rutiere, dar și în cazuri de urgențe majore sau dezastre. Astfel contribuția donatorilor voluntari este vitală pentru funcționarea sistemului medical și pentru acordarea la timp a tratamentelor care pot face diferența dintre viață și moarte. Totodată, această zi (n.r. - 14 iunie - Ziua Mondială a Donatorului de Sânge) este un prilej de recunoștință față de toți cei care donează, dar și o ocazie de a evidenția importanța și necesitatea permanentă a donării regulate de sânge”.
Mesajul ­conducerii CTSMB este completat de o campanie online de ”Scrisori de Mulțumire”, desfășurată pe tot parcursul lunii iunie. În cadrul acesteia, în fiecare zi, pe paginile de social media ale centrului, este publicată câte o scrisoare transmisă de un pacient politransfuzat către donatorii anonimi care ­i-au oferit o nouă șansă la viață. Inițiativa urmărește să aducă în prim-plan poveștile reale din spatele fiecărei pungi de sânge și impactul concret pe care îl are gestul donării.

”O mie de roți, un singur mesaj: Donează sânge!”
Momentul central al evenimentului de duminică, organizat în București, a fost parada moto intitulată sugestiv ”O mie de roți, un singur mesaj: Donează sânge!”. Motocicliști din Capitală și din alte zone ale țării s-au reunit la Romexpo, de unde au pornit într-un marș simbolic prin centrul orașului. Traseul a inclus unele dintre cele mai importante artere și piețe ale Bucureștiului: Piața Presei Libere, Arcul de Triumf, Piața Victoriei, Piața Romană, Universitate, Piața Unirii, Piața Constituției și Piața Alba Iulia, pentru ca apoi coloana să revină spre zona Eroilor, unde a fost amenajat punctul final al manifestării. Parada a avut un puternic rol de conștientizare publică, transformând străzile Capitalei într-un spațiu de promovare a donării de sânge și de recunoaștere a contribuției donatorilor voluntari. La finalul traseului, organizatorii au pregătit un moment emoționant: lansarea a aproximativ 250 de baloane cu heliu, fiecare purtând mesaje de mulțumire din partea pacienților către cei care donează sânge.

Bucureștiul s-a colorat în roșu
La lăsarea serii, unul dintre cele mai spectaculoase momente a fost iluminarea în roșu a peste 40 de clădiri și obiective reprezentative din Capitală, într-un gest simbolic de susținere a donării de sânge. Printre instituțiile și clădirile care au participat la această inițiativă ­s-au numărat Administrația Prezidențială, Palatul Par­la­mentului, Ministerul Sănătății, Ministerul Dezvoltării, Institutul Național de Sănătate Publică, Direcția de Sănătate Publică București, Palatul Primăriei Municipiului București, Academia de Poliție ”Alexandru Ioan Cuza”, Universitatea de Medicină și Farmacie ”Carol Davila”, Academia de Studii Economice, Turnul Televiziunii Române, Arcul de Triumf, Muzeul Național de Artă al României, Teatrul Național ”I. L. Caragiale”, Complexul Sportiv Național Arcul de Triumf și sediile mai multor spitale, hoteluri și companii private. De asemenea, fântânile arteziene de pe axa Piața Constituției - Piața Alba Iulia au fost incluse în acest amplu demers vizual de solidaritate.
Imaginea Bucureș­tiului iluminat în roșu a transmis un mesaj puternic: în spatele fiecărei intervenții medicale reușite există, de multe ori, un donator anonim.

Un gest simplu, un impact uriaș
Istoria ­transfuziei sanguine ­demonstrează că progresul medicinei a fost posibil datorită existenței donatorilor. Astăzi, la peste două secole de la prima transfuzie și la mai bine de un secol de la dezvoltarea serviciilor de transfuzie în România, nevoia de sânge rămâne constantă. Și chiar dacă pentru Centrul de Transfuzie Sanguină București creșterea numărului de donatori reprezintă un semnal pozitiv, necesarul zilnic pentru spitalele Capitalei rămâne ridicat. Tocmai de aceea, mesajul transmis de Ziua Mondială a Donatorului de Sânge este unul simplu și direct: fiecare donare poate salva până la trei vieți, iar solidaritatea se poate măsura, uneori, în doar câteva minute petrecute pe scaunul de donare.
Într-o lume în care tehnologia evoluează rapid, sângele continuă să nu poată fi înlocuit. El poate veni doar de la om la om. Iar donatorii rămân, poate mai mult decât oricând, veriga esențială dintre speranță și supraviețuire.

Cifre relevante despre donare
La o donare standard se recoltează 450 ml de sânge, adică mai puțin de 10% din cantitatea totală de sânge a unui adult. Procedura durează aproximativ 8-10 minute, iar întregul circuit al donatorului în centru durează circa o oră. Organismul reface rapid volumul de plasmă pierdut, în timp ce elementele sanguine sunt regenerate în următoarele săptămâni. De aceea, donarea este considerată sigură pentru persoanele sănătoase. Dintr-o singură pungă de sânge se obțin, prin procesare și separare, trei componente principale: concentrat eritrocitar (globule roșii), plasmă și trombocite. Acestea ajung frecvent la pacienți diferiți, ceea ce înseamnă că o singură donare poate contribui la salvarea a până la trei vieți. Fiecare unitate recoltată este testată pentru HIV, ­hepatitele B și C, sifilis și alte boli transmisibile, înainte de a ajunge în spitale. Pentru a fi donator, o persoană trebuie să aibă între 18 și 60 de ani, peste 50 de kilograme și o stare bună de sănătate.
Transfuzia sanguină modernă începe în 1824, când James Blundell realizează la Londra prima transfuzie de la om la om. În România, primele manifestări ale practicii transfuzionale apar după 1850. În 1853, Carol Davila efectuează la București o încercare de transfuzie, inspirată de un caz realizat la Paris de medicul francez Auguste Nélaton.
Dezvoltarea organizată a transfuziei în România are loc în secolul al XX-lea:
1923 - primele încercări de transfuzie directă prin metoda ”Marian Popescu”,
1925 - 
se înființează primul serviciu de transfuzie sanguină la Spitalul Filantropia din București, condus de dr. Virgil I. Ionescu,
1934 - se realizează primele transfuzii cu sânge conservat până la 9 zile,
1935 - 
la primul Congres Internațional de Transfuzie Sanguină de la Roma, dr. Virgil I. Ionescu prezintă experiența a 1.000 de transfuzii efectuate cu teste de compatibilitate,
1941 - este creat primul Centru de Colectare și Transfuzie de Sânge din România,
1947 - se prepară pentru prima dată plasmă terapeutică și seruri anti-Rh în țară,
1949 - 
Ministerul Sănătății organizează primele centre de recoltare, conservare și transfuzie de sânge, coordonate de Centrul de Hematologie și Transfuzie din București.
1954 - Centrul primește sediul pe care îl ocupă și astăzi,
1984 - 
devine Centru Cooperator al Organizației Mondiale a Sănătății pentru hematologie și transfuzie,
1995 - 
activitatea transfuzională este reorganizată prin Centrul de Transfuzie Sanguină al Municipiului București și rețeaua de centre regionale și județene coordonate de Institutul Național de Hematologie Transfuzională.